Twee sterf toe trein ontspoorFoto: Netcare 911 Twee mense is dood nadat ŉ trein Sondagoggend in Hillcrest in KwaZulu-Natal ontspoor het. Chris Botha, woordvoerder van Netcare 911, het gesê die trein het by die Delville Wood-treinstasie ontspoor, vermoedelik nadat swaar reën ŉ grondstorting in die gebied veroorsaak het. “Lede van Netcare 911 se reddingseenheid en brandweerbeamptes moes by ŉ grondpad langs ŉ berg af om by die wrak van die trein uit te kom. Bome wat oor die pad omgeval het, moes eers verwyder word,” het Botha gesê. Die reddingsbeamptes het gevind ŉ man en ŉ vrou het in die ongeluk gesterf en was steeds in die wrak van die trein vasgekeer. Foto: Netcare 911 “Meganiese toerusting is gebruik om die liggame uit die wrak te verwyder. Die toneel is aan die polisie oorgegee, wat die ongeluk sal ondersoek,” het Botha gesê.